[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.9.2007

COM(2007) 496 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

HΛΕΚΤΡΟΝΙΚΕΣ ΔΕΞΙΟΤΗΤΕΣ ΓΙΑ ΤΟΝ 21Ο ΑΙΩΝΑ: ΕΝΙΣΧΥΣΗ ΤΗΣ ΑΝΤΑΓΩΝΙΣΤΙΚΟΤΗΤΑΣ, ΤΗΣ ΑΝΑΠΤΥΞΗΣ ΚΑΙ ΤΗΣ ΑΠΑΣΧΟΛΗΣΗΣ

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

HΛΕΚΤΡΟΝΙΚΕΣ ΔΕΞΙΟΤΗΤΕΣ ΓΙΑ ΤΟΝ 21Ο ΑΙΩΝΑ:ΕΝΙΣΧΥΣΗ ΤΗΣ ΑΝΤΑΓΩΝΙΣΤΙΚΟΤΗΤΑΣ, ΤΗΣ ΑΝΑΠΤΥΞΗΣ ΚΑΙ ΤΗΣ ΑΠΑΣΧΟΛΗΣΗΣ

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Βασικές προκλήσεις 4

2.1. Οι ηλεκτρονικές δεξιότητες εξακολουθούν να μην θεωρούνται θέμα μακρόπνοης πολιτικής 4

2.2. Έλλειψη ενιαίας προσέγγισης σε επίπεδο ΕΕ: παραμένει αποσπασματική η αντιμετώπιση των προβλημάτων 4

2.3. Πρόβλημα εικόνας και κάμψη της προσφοράς ειδικών στον τομέα των ΤΠΕ με υψηλή ειδίκευση 5

2.4. Δημιουργία “παράλληλων κόσμων” μεταξύ τυπικής και κλαδικής εκπαίδευσης 6

2.5. Συνεχιζόμενο έλλειμμα στην ψηφιακή εγγραμματοσύνη 7

3. Μακροπνοη ατζεντα ηλεκτρονικων δεξιοτητων 7

3.1. Βασικές παράμετροι της μακρόπνοης ατζέντας 7

3.2. Κατευθυντήριες γραμμές δράσης σε ευρωπαϊκό επίπεδο 9

3.2.1. Προώθηση της μακρόπνοης συνεργασίας και παρακολούθηση της προόδου 9

3.2.2. Ανάπτυξη δράσεων και εργαλείων στήριξης 9

3.2.3. Ευαισθητοποίηση 11

3.2.4. Ενίσχυση της απασχολησιμότητας και κοινωνική ένταξη 11

3.2.5. Προώθηση της καλύτερης και ευρύτερης χρήσης της ηλεκτρονικής μάθησης 12

4. Συμπέρασμα 12

Εισαγωγή

H καινοτομία και η υιοθέτηση των τεχνολογιών των πληροφοριών και των επικοινωνιών (ΤΠΕ) αποτελούν δυο σημαντικές παραμέτρους της ανανεωμένης ατζέντας της Λισαβόνας για την ανάπτυξη και την απασχόληση. Η συμβολή των ΤΠΕ στην ευρωπαϊκή οικονομία είναι θεμελιώδης για την ανάπτυξη τόσο της παραγωγικότητας όσο και προϊόντων και υπηρεσιών έντασης γνώσης. Είναι απολύτως αναγκαίο να επιλυθούν τα προβλήματα που συνδέονται με τις δεξιότητες στις ΤΠΕ (ηλεκτρονικές δεξιότητες) ούτως ώστε να αντιμετωπιστεί η αυξανόμενη ζήτηση σε επαγγελματίες και χρήστες υψηλής ειδίκευσης στον τομέα των ΤΠΕ, να αντιμετωπιστούν οι γοργά μεταβαλλόμενες απαιτήσεις του κλάδου και να διασφαλιστεί ότι ο κάθε πολίτης είναι ηλεκτρονικά εγγράμματος σε ένα πλαίσιο διά βίου μάθησης, πράγμα που απαιτεί τη δραστηριοποίηση όλων των ενδιαφερομένων μερών. Οι προκλήσεις αυτές μπορούν να αντιμετωπιστούν αποτελεσματικά μόνο εάν υπάρξει πραγματική κινητοποίηση των κρατών μελών και του κλάδου. Όπως επισημάνθηκε στο διάλογο με τα ενδιαφερόμενα μέρη, η Ευρωπαϊκή Ένωση (ΕΕ) μπορεί να προσφέρει τη βάση για την ανταλλαγή βέλτιστων πρακτικών και ορθά εστιασμένων λύσεων.

Σε ευρωπαϊκό επίπεδο η Επιτροπή, σε συνέχεια της ευρωπαϊκής συνόδου κορυφής για τις ηλεκτρονικές δεξιότητες που διοργανώθηκε τον Οκτώβριο του 2002 σε συνεργασία με τη δανική προεδρία και των συμπερασμάτων του Συμβουλίου που εκδόθηκαν το Δεκέμβριο του 2002, διοργάνωσε το 2003 το ευρωπαϊκό φόρουμ για τις ηλεκτρονικές δεξιότητες συγκαλώντας τα διάφορα ενδιαφερόμενα μέρη. Το 2004, το φόρουμ εξέδωσε έκθεση με τίτλο «Ηλεκτρονικές δεξιότητες για την Ευρώπη: προς το 2010 και πέρα». Οι δραστηριότητες που διεξάχθηκαν σε συνέχεια των εργασιών του φόρουμ συνέβαλαν στην επίτευξη σταθερής προόδου στην κατεύθυνση της προετοιμασίας μιας μακρόπνοης ατζέντας για τις ηλεκτρονικές δεξιότητες. Το 2006 συστάθηκε μια επιχειρησιακή ομάδα για τις ΤΠΕ στο πλαίσιο της πολιτικής της Κοινότητας για τη δημιουργία ευνοϊκότερου περιβάλλοντος για τις επιχειρήσεις στην ΕΕ. Διατυπώθηκαν διάφορες συστάσεις σχετικά με τις ηλεκτρονικές δεξιότητες. Οι συστάσεις αυτές ενσωματώθηκαν στη δήλωση της Θεσσαλονίκης που εκδόθηκε κατά την Ευρωπαϊκή Διάσκεψη για τις ηλεκτρονικές δεξιότητες[1], τον Οκτώβριο του 2006.

Στα τέλη του 2006 διαγράφηκαν τρεις βασικοί άξονες δράσης. Πρώτον, η ΕΕ πρέπει να προβεί στην άμεση έκδοση μιας μακρόπνοης ατζέντας για τις ηλεκτρονικές δεξιότητες με σκοπό την προαγωγή της ανταγωνιστικότητας, της απασχολησιμότητας και της ανάπτυξης του εργατικού δυναμικού, τη μείωση των διαφορών σε θέματα ηλεκτρονικών δεξιοτήτων και την ενίσχυση της θέσης της για την αντιμετώπιση των ανταγωνιστικών προκλήσεων σε παγκόσμιο επίπεδο. Δεύτερον, πρέπει να καταβληθούν εντατικές προσπάθειες για τη βελτίωση της συνεργασίας μεταξύ δημόσιου και ιδιωτικού τομέα σε μακροπρόθεσμη βάση προκειμένου να διασφαλιστεί ένα ενιαίο πλαίσιο που θα συνδέει τη βασική κατάρτιση σε θέματα ηλεκτρονικών δεξιοτήτων με την επαγγελματική και την τριτοβάθμια εκπαίδευση και την περαιτέρω βελτίωση των επαγγελματικών προσόντων. Τρίτον, ο κλάδος και οι υπεύθυνοι χάραξης πολιτικής πρέπει να εφαρμόζουν πιο αποφασιστικά και με μεγαλύτερη συνέπεια τις στρατηγικές τους για την προαγωγή του επαγγελματισμού, της εικόνας και της ελκυστικότητας των θέσεων εργασίας και της σταδιοδρομίας στον τομέα των ΤΠΕ και για τη βελτίωση των συνθηκών εργασίας και των προοπτικών επαγγελματικής εξέλιξης.

Η παρούσα ανακοίνωση αποτελεί μια επίκαιρη απάντηση σε επίπεδο πολιτικής σχετικά με τους σημαντικούς αυτούς άξονες δράσης.

Βασικές προκλήσεις

Οι ηλεκτρονικές δεξιότητες εξακολουθούν να μην θεωρούνται θέμα μακρόπνοης πολιτικής

Η ανάπτυξη των ΤΠΕ δεν είναι σταθερή, τουναντίον, χαρακτηρίζεται από έντονες διακυμάνσεις. Εκτιμάται ότι απασχολούνται 4,2 εκατομμύρια άτομα στις ΤΠΕ στην ΕΕ ενώ περίπου 180 εκατομμύρια άτομα χρησιμοποιούν τις ΤΠΕ στην εργασία τους[2]. Σύμφωνα με μια μελέτη για την προσφορά και τη ζήτηση ηλεκτρονικών δεξιοτήτων[3], ο εκτιμώμενος αριθμός των απασχολουμένων με ειδίκευση στις ΤΠΕ αυξήθηκε στο διάστημα 1998-2004 κατά 48% περίπου. Μετά τη μέγιστη αύξηση που σημειώθηκε το 2001 ακολούθησε ύφεση το 2003. Υπάρχουν κάποιες ενδείξεις για την ύπαρξη κυκλικού φαινομένου και το ευρωπαϊκό φόρουμ για τις ηλεκτρονικές δεξιότητες προειδοποίησε ότι θα εμφανιστούν και πάλι σημαντικές ελλείψεις στις ηλεκτρονικές δεξιότητες ζητώντας, για το λόγο αυτό, την προετοιμασία ενός μακρόπνοου θεματολογίου για τις ηλεκτρονικές δεξιότητες. Σε μια έκθεση του κλάδου το 2005 διατυπωνόταν η πρόβλεψη ότι το 2008 θα υπάρξουν, σε όλη την Ευρώπη, ελλείψεις της τάξης των 500.000 ατόμων με προηγμένες δεξιότητες σε τεχνολογίες δικτύωσης[4]. Από μια κλαδική έρευνα που διεξήχθη το 2006 για τις ηλεκτρονικές επιχειρήσεις προκύπτει ότι οι επιχειρήσεις προβλέπουν να υπάρξουν ελλείψεις δεξιοτήτων στη στρατηγική, την ασφάλεια και τις νέες επιχειρηματικές λύσεις σε θέματα ΤΠΕ [5].

Οι ελλείψεις δεξιοτήτων μεταξύ των ειδικών των ΤΠΕ είναι ενδημικό φαινόμενο λόγω της τεχνολογικής καινοτομίας και της ταχύτατης αύξησης των δραστηριοτήτων ΤΠΕ έναντι της συγκριτικά χαμηλής προσφοράς και διαθεσιμότητας νέων εργαζομένων και επιχειρηματιών με ανάλογα ακαδημαϊκά προσόντα. Το φαινόμενο αυτό έγινε ιδιαίτερα αισθητό με την εξάπλωση του διαδικτύου. Ορισμένα κράτη μέλη για να ανταποκριθούν στις πιέσεις του κλάδου δρομολόγησαν πρωτοβουλίες πολιτικής στα τέλη της δεκαετίας του ’90 και το Μάρτιο του 2001 διοργανώθηκε διάσκεψη για την ηλεκτρονική οικονομία. Η εξάπλωση των ηλεκτρονικών επιχειρήσεων και η επακόλουθη ύφεση του 2003 είχε δυσμενή αντίκτυπο στις επενδύσεις στις ΤΠΕ και μείωσε προσωρινά τη ζήτηση σε ειδικούς στις ΤΠΕ. Πολλές πρωτοβουλίες του κλάδου διακόπηκαν ενώ μειώθηκε απότομα το πολιτικό ενδιαφέρον και η σχετική στήριξη. Προς το παρόν αυξάνονται οι ελλείψεις σε ηλεκτρονικές δεξιότητες. Το ζήτημα των ηλεκτρονικών δεξιοτήτων συγκέντρωσε την προσοχή των υπευθύνων χάραξης πολιτικής στις περιόδους ακμής, όταν ο κλάδος των ΤΠΕ ανθούσε, αλλά πέρασε σε δεύτερο πλάνο στις περιόδους ύφεσης. Η κατάσταση αυτή πρέπει να αλλάξει εάν η Ευρώπη θέλει να προλαμβάνει και να διαχειρίζεται αποτελεσματικά τις αλλαγές.

Έλλειψη ενιαίας προσέγγισης σε επίπεδο ΕΕ: παραμένει αποσπασματική η αντιμετώπιση των προβλημάτων

Οι τεχνολογίες των πληροφοριών και των επικοινωνιών αποτελούν μια από τις πιο διαδεδομένες και παγκόσμιες μορφές τεχνολογίας. Τα προϊόντα και οι υπηρεσίες ΤΠΕ σε συνδυασμό με τις αντίστοιχες θέσεις εργασίας είναι, υπό την ευρεία έννοια, ίδια παντού και ο κλάδος των ΤΠΕ λειτουργεί σε παγκόσμια κλίμακα. Η επιχειρησιακή ομάδα ΤΠΕ επισημαίνει ότι η Ευρώπη εξακολουθεί να αποτελεί ένα μωσαϊκό χωρών που διέπονται από διαφορετικά ρυθμιστικά συστήματα. Επιπλέον, η υιοθέτηση βέλτιστων πρακτικών είναι εξαιρετικά αργή και εξακολουθεί να μην υπάρχει ενιαία κοινοτική προσέγγιση.

Το ευρωπαϊκό φόρουμ για τις ηλεκτρονικές δεξιότητες επισήμανε λύσεις που προσδίδουν προστιθέμενη αξία σε επίπεδο ΕΕ, αλλά και αυτές δεν έχουν μέχρις στιγμής εφαρμοστεί. Για παράδειγμα, είναι απαραίτητη η ανάπτυξη και διατήρηση δεξιοτήτων από τις οποίες εξαρτάται η επιτυχία των επιχειρήσεων ώστε να διασφαλιστεί ότι το προσωπικό των επιχειρήσεων έχει τα κατάλληλα προσόντα και βρίσκεται στην κατάλληλη θέση εργασίας, την κατάλληλη χρονική στιγμή . Για το σκοπό αυτό, πολλές επιχειρήσεις καταρτίζουν καταλόγους δεξιοτήτων, μεθόδων, εργαλείων και στρατηγικών στον τομέα των ΤΠΕ. Αρκετές χώρες έχουν ήδη συστήσει πλαίσια δεξιοτήτων ΤΠΕ[6]. Πολλές επιχειρήσεις που δραστηριοποιούνται στις εν λόγω χώρες καταρτίζουν τα δικά τους μητρώα δεξιοτήτων βάσει αυτών των καταλόγων. Οι προσπάθειες κατάρτισης και επικαιροποίησης αυτών των ιδιόκτητων μητρώων και συστημάτων είναι δαπανηρές και το κόστος τους θα μπορούσε να επιμεριστεί προς όφελος των επιχειρήσεων ιδίως δε των μικρών και μεσαίων επιχειρήσεων (ΜΜΕ). Η χρησιμοποίηση ενός ευρωπαϊκού πλαισίου δεξιοτήτων αντιπροσωπεύει μια επωφελή λύση που συνάδει με τις προσδοκίες της ενιαίας αγοράς .

Πρόβλημα εικόνας και κάμψη της προσφοράς ειδικών στον τομέα των ΤΠΕ με υψηλή ειδίκευση

Η τεχνολογική αλλαγή και όλο και περισσότερο οι στρατηγικές παγκόσμιας άντλησης πόρων μέσω του διαδικτύου επιβάλλουν τη διατήρηση και τη συνεχή αναβάθμιση των ηλεκτρονικών δεξιοτήτων. Η ύπαρξη νέων πηγών ταλαντούχου δυναμικού ΤΠΕ στις αναδυόμενες οικονομίες, ιδίως δε στην Ινδία και στην Κίνα, καθιστούν αναγκαία την προσαρμογή του ευρωπαϊκού εργατικού δυναμικού. Οι προγραμματιστές λογισμικού αντιμετωπίζουν το πρόβλημα της εμπορευματοποίησης των δεξιοτήτων τους και ορισμένοι εργαζόμενοι χαμηλών ή μεσαίων εισοδημάτων αντιμετωπίζουν όλο και μεγαλύτερο κίνδυνο να χάσουν τη θέση εργασίας τους. Σύμφωνα με τις εκτιμήσεις του ΟΟΣΑ το 20% περίπου του συνολικού εργατικού δυναμικού ενδέχεται να υποστεί τις συνέπειες της εξωχώριας ανάθεσης δραστηριοτήτων[7]. Στις κατώτερες βαθμίδες της κλίμακας προσόντων, απαξιώνονται τα προσόντα των εργαζομένων επειδή η τεχνογνωσία τους κωδικοποιείται με αποτέλεσμα να διευκολύνεται η εξωτερική ανάθεση υπηρεσιών. Οι ηλεκτρονικές δεξιότητες υψηλότερου επιπέδου δεν κωδικοποιούνται τόσο εύκολα με αποτέλεσμα να αποκτούν ιδιαίτερη αξία στο πλαίσιο του ευρωπαϊκού εργατικού δυναμικού. Το ζήτημα αυτό αποτελεί αντικείμενο συζήτησης στα μέσα μαζικής επικοινωνίας στην κατεύθυνση της σημαντικής αναδιάρθρωσης της αγοράς εργασίας.

Πολλές πηγές καταγράφουν επιδείνωση της εικόνας του κλάδου των ΤΠΕ και της εργασίας στον κλάδο αυτό, όπως φαίνεται άλλωστε και από τη μείωση του αριθμού των φοιτητών στις σχολές ΤΠΕ. Εκτός από την ανησυχία που προκαλεί η μείωση του πληθυσμού, οι νέοι ενδιαφέρονται όλο και λιγότερο να σπουδάσουν μαθηματικά, επιστήμες και τεχνολογία ενώ το ζήτημα της εκπροσώπησης των δύο φύλων είναι πάντα υπαρκτό. Πρέπει να βελτιωθεί η επικοινωνία με το κοινό, ειδικά δε με τους νέους, τους γονείς, το διδακτικό προσωπικό και τις γυναίκες και να ληφθούν μέτρα για τη διευκόλυνση της προσαρμογής του εργατικού δυναμικού. Η Επιτροπή, στο σχέδιο πολιτικής της για τη νόμιμη μετανάστευση[8], υπογραμμίζει τη σημασία της μετανάστευσης εργαζομένων υψηλής ειδίκευσης για την κάλυψη των κενών στην αγορά εργασίας της ΕΕ. Τα κράτη μέλη ωστόσο, δεν ακολουθούν μια κοινή προσέγγιση: μόνο δώδεκα κράτη μέλη προσφέρουν εύκολες διαδικασίες και/ή ελκυστικούς όρους για την είσοδο εργαζομένων υψηλής ειδίκευσης συμπεριλαμβανομένων ειδικών σε ΤΠΕ. Η υιοθέτηση κοινής προσέγγισης μπορεί να καταστήσει την ΕΕ ελκυστικότερη και να της επιτρέψει να συγκεντρώσει τις αναγκαίες δεξιότητες.

Δημιουργία “παράλληλων κόσμων” μεταξύ τυπικής και κλαδικής εκπαίδευσης

Η συνεχής ανάπτυξη των ΤΠΕ και οι αλλαγές στις αντίστοιχες απαιτήσεις σε ηλεκτρονικές δεξιότητες δημιουργούν ένα σύνθετο κινούμενο στόχο για τους υπεύθυνους χάραξης πολιτικής. Τα εθνικά εκπαιδευτικά και επαγγελματικά συστήματα κατάρτισης αντιμετωπίζουν τεράστιες προκλήσεις για την προσφορά δεξιοτήτων που είναι απαραίτητες για την οικονομία και την κοινωνία μας. Παρά τις προσπάθειές που έχουν καταβάλει, δεν έχουν ακόμη επιτύχει να αντιμετωπίσουν την κατάσταση και η δια βίου μάθηση πόρρω απέχει από το να έχει γίνει πραγματικότητα . Πρέπει να προβληθούν πολύ πιο ενεργά νέες μορφές συμπράξεων και ευέλικτων προσεγγίσεων όπως εκείνες που βασίζονται στην ηλεκτρονική μάθηση).

Ο κλάδος επισημαίνει τη διόγκωση των διαφορών και των αναντιστοιχιών μεταξύ προσφοράς και ζήτησης ειδικών στον τομέα των ηλεκτρονικών δεξιοτήτων. Tο ευρωπαϊκό φόρουμ για τις ευρωπαϊκές δεξιότητες και η επιχειρησιακή ομάδα ΤΠΕ προειδοποίησε για τον κίνδυνο δημιουργίας «παράλληλων κόσμων» μεταξύ της εκπαίδευσης που παρέχει ο κλάδος και της εκπαίδευσης που παρέχεται από τις δημόσιες αρχές στον τομέα των ΤΠΕ. Ορισμένες πρωτοπόρες χώρες, όπως το Ηνωμένο Βασίλειο και ορισμένα νέα κράτη μέλη, επιχείρησαν να συμπεριλάβουν στο εθνικό πλαίσιο επαγγελματικών προσόντων τα πιστοποιητικά ηλεκτρονικών δεξιοτήτων στον τομέα των ΤΠΕ που χορηγούνται από τον κλάδο. Η εμπειρία τους αυτή προσφέρει ενδιαφέρουσες περιπτωσιολογικές μελέτες που πρέπει να αναλυθούν και να κοινοποιηθούν στα κράτη μέλη. Τα επαγγελματικά προσόντα πρέπει όλο και περισσότερο να προσδιορίζονται με γνώμονα τα αναμενόμενα γνωστικά αποτελέσματα ώστε να ενθαρρύνονται οι φορείς εκπαίδευσης και κατάρτισης να επικεντρώνουν τις προσπάθειές τους στις ανάγκες σε δεξιότητες των φυσικών προσώπων και των εργοδοτών και όχι στη διάρκεια, στη γεωγραφική θέση ή στην οργάνωση των εκπαιδευτικών ιδρυμάτων. Η προσέγγιση αυτή ευθυγραμμίζεται με την πρόταση της Επιτροπής για ένα ευρωπαϊκό πλαίσιο επαγγελματικών προσόντων [9] που επιδιώκει τη διευκόλυνση της δια βίου μάθησης και κινητικότητας και είναι θεμελιώδους σημασίας για την ανάπτυξη εθνικών και κλαδικών πλαισίων επαγγελματικών προσόντων.

Συνεχιζόμενο έλλειμμα στην ψηφιακή εγγραμματοσύνη

Σε μία οικονομία και κοινωνία που βασίζεται στη γνώση θα πρέπει η κλασσική αντίληψη για τις ανάγκες εγγραμματοσύνης να διαπεράσει το σύνολο των δεξιοτήτων στον τομέα των ΤΠΕ και των μέσων μαζικής επικοινωνίας. Από τα αριθμητικά στοιχεία της Eurostat[10] προκύπτει ότι το 37% του πληθυσμού της ΕΕ στερείται δεξιοτήτων στη χρήση ηλεκτρονικού υπολογιστή και ότι πάνω από το 60% των ατόμων με γνώσεις γυμνασίου δεν διαθέτουν τις στοιχειώδεις ηλεκτρονικές δεξιότητες. Η έλλειψη ηλεκτρονικών δεξιοτήτων δεν επιτρέπει στα άτομα αυτά να χρησιμοποιούν τις εφαρμογές του ηλεκτρονικού εμπορίου και της ηλεκτρονικής διακυβέρνησης. Επιπλέον, η έλλειψη ηλεκτρονικών δεξιοτήτων επιτείνει τις κοινωνικές και εκπαιδευτικές ανισότητες εμποδίζοντας τη δια βίου μάθηση και τη βελτίωση των δεξιοτήτων.

Η αγορά από μόνη της δεν μπορεί να μειώσει το έλλειμμα της ψηφιακής γνώσης. Η σύσταση[11] του Ευρωπαϊκού Κοινοβουλίου και του Συμβουλίου για τις βασικές ικανότητες και τη δια βίου μάθηση και η δήλωση της Ρίγας που εκδόθηκε από την Υπουργική Διάσκεψη για την ηλεκτρονική ένταξη τον Ιούνιο του 2006, εστιάζονται σε καινοτόμα δημόσια μέτρα και πολυμερείς συμπράξεις.[12]

Μακροπνοη ατζεντα ηλεκτρονικων δεξιοτητων

Οι περισσότερες ενέργειες που συμβάλλουν στην εφαρμογή ενός μακρόπνοου θεματολογίου ηλεκτρονικών δεξιοτήτων αποτελούν ευθύνη των κρατών μελών. Σύμφωνα με το ευρωπαϊκό φόρουμ για τις ηλεκτρονικές δεξιότητες, ορισμένα κράτη μέλη έχουν δρομολογήσει ήδη ειδικές πρωτοβουλίες για τις ηλεκτρονικές δεξιότητες. Η Επιτροπή θα τα ενθαρρύνει να προωθήσουν τις πολιτικές τους αυτές παράλληλα με μια ατζέντα ηλεκτρονικών δεξιοτήτων και θα ενθαρρύνει και τα υπόλοιπα κράτη μέλη να κινηθούν στην ίδια κατεύθυνση, διευκολύνοντας κυρίως την ανταλλαγή ορθών πρακτικών.

Η Επιτροπή από την πλευρά της, για να συμπληρώσει τις δραστηριότητές τους, θα επιδιώξει να διεξαγάγει ενέργειες που θα προσδίδουν προστιθέμενη αξία σε επίπεδο ΕΕ σύμφωνα με την αρχή της επικουρικότητας. Αναγνωρίζεται ότι ορισμένες από τις ενέργειες που υποστήριξαν θερμά τα ενδιαφερόμενα μέρη έχουν σαφώς ευρωπαϊκή διάσταση. Οι ενέργειες αυτές θα προωθηθούν από την Επιτροπή σε στενή συνεργασία με τα κράτη μέλη και τα ενδιαφερόμενα μέρη.

Βασικές παράμετροι της μακρόπνοης ατζέντας

Το ευρωπαϊκό φόρουμ για τις ηλεκτρονικές δεξιότητες, η επιχειρησιακή ομάδα ΤΠΕ και η δήλωση της Θεσσαλονίκης ζήτησαν τη θέσπιση μιας μακρόπνοης ατζέντας ηλεκτρονικών δεξιοτήτων. Διατύπωσαν, επίσης, λεπτομερείς προτάσεις για την ατζέντα αυτή. Οι προτάσεις αυτές διατυπώθηκαν σε ένα πνεύμα γενικής συναίνεσης ως προς την ανάγκη λήψης δραστικότερων μέτρων. Η μακρόπνοη ατζέντα ηλεκτρονικών δεξιοτήτων των κρατών μελών και των ενδιαφερομένων μερών περιλαμβάνει τις ακόλουθες βασικές παραμέτρους:

- Μακρόπνοη συνεργασία: ενίσχυση της συνεργασίας μεταξύ δημόσιων αρχών και του ιδιωτικού τομέα, ακαδημαϊκής κοινότητας, ενώσεων και συνδικαλιστικών φορέων μέσω της προώθησης πολυμερών συμπράξεων και κοινών πρωτοβουλιών για την παρακολούθηση της προσφοράς και της ζήτησης, της πρόβλεψης των αλλαγών, της προσαρμογής των εκπαιδευτικών προγραμμάτων, της προσέλκυσης αλλοδαπών φοιτητών και εργαζομένων με υψηλή ειδίκευση στον τομέα των ΤΠΕ και της προώθησης της εκπαίδευσης στις ΤΠΕ σε μακροπρόθεσμη βάση.

- Επενδύσεις σε ανθρώπινους πόρους: διασφάλιση επαρκών δημόσιων και ιδιωτικών επενδύσεων σε ανθρώπινους πόρους και ηλεκτρονικές δεξιότητες και κατάλληλη χρηματοδοτική στήριξη και παροχή φορολογικών κινήτρων, με απόλυτη τήρηση των κανόνων περί κρατικών ενισχύσεων, καθώς και ανάπτυξη πλαισίου ηλεκτρονικών ικανοτήτων και εργαλείων για τη διευκόλυνση της κινητικότητας, τη διαφάνεια των επαγγελματικών προσόντων και την προώθηση της αναγνώρισης και της μεταφοράς ακαδημαϊκών μονάδων μεταξύ τυπικής, μη τυπικής και κλαδικής εκπαίδευσης στον τομέα των ΤΠΕ και των τίτλων πιστοποίησης.

- Ελκυστικότητα: προβολή των επιστημών, των μαθηματικών, των ΤΠΕ, των ηλεκτρονικών δεξιοτήτων, των καθηκόντων εργασίας, των προτύπων προς μίμηση και των προοπτικών επαγγελματικής σταδιοδρομίας[13], με ιδιαίτερη έμφαση στους νέους και ειδικότερα στα κορίτσια και ενημέρωση των γονέων, των διδασκόντων και των διδασκομένων ώστε να έχουν σαφή επίγνωση των ευκαιριών που προσφέρει η εκπαίδευση στις ΤΠΕ και η σταδιοδρομία στον κλάδο αυτό προκειμένου να αντιμετωπιστεί η ανησυχητική μείωση ενδιαφέροντος που δείχνουν η νέοι για την επαγγελματική σταδιοδρομία στον τομέα των επιστημών και της τεχνολογίας[14] στην Ευρώπη.

- Απασχολησιμότητα και ηλεκτρονική ένταξη: ανάπτυξη δράσεων για την ψηφιακή εγγραμματοσύνη και τις ηλεκτρονικές δεξιότητες προσαρμοσμένων στις ανάγκες του εργατικού δυναμικού τόσο στο δημόσιο όσο και στον ιδιωτικό τομέα, με ιδιαίτερη έμφαση στις ΜΜΕ και στις ανάγκες των ανέργων, των ηλικιωμένων, των ατόμων με χαμηλό μορφωτικό επίπεδο, των ατόμων με αναπηρία και των περιθωριοποιημένων νέων.

- Διά βίου απόκτηση ηλεκτρονικών δεξιοτήτων: διασφάλιση της τακτικής επικαιροποίησης των ηλεκτρονικών δεξιοτήτων των εργαζομένων και ενθάρρυνση της βελτίωσης και της αύξησης των μεθόδων κατάρτισης και μάθησης στον τομέα των ΤΠΕ (ηλεκτρονική μάθηση) με επίκεντρο τους χρήστες. Η πολιτεία πρέπει να προβάλλει τις ορθές πρακτικές για την κατάρτιση των εργαζομένων με μεθόδους ηλεκτρονικής μάθησης, με ιδιαίτερη έμφαση στις ΜΜΕ, και να δημοσιοποιεί τις επιτυχείς λύσεις και τα επιτυχή επιχειρηματικά πρότυπα.

Οι εν λόγω βασικές παράμετροι πρέπει να χρησιμεύσουν ως πηγή έμπνευσης για την ανάπτυξη και την εφαρμογή από όλα τα κράτη μέλη μιας συνεκτικής και μακρόπνοης στρατηγικής ηλεκτρονικών δεξιοτήτων στο πλαίσιο των οικείων πολιτικών, νομοθετικών, δημοσιονομικών, εκπαιδευτικών και επιμορφωτικών συστημάτων. Πρόκειται για δική τους ευθύνη. Η Επιτροπή θα πραγματοποιεί τακτικούς ελέγχους και θα αναφέρει τη σχετική πρόοδο.

Κατευθυντήριες γραμμές δράσης σε ευρωπαϊκό επίπεδο

Η Επιτροπή, συνεκτιμώντας τις συστάσεις των ενδιαφερομένων μερών, προτείνει πέντε γραμμές δράσης σε επίπεδο ΕΕ. Οι δραστηριότητες που καλύπτονται από τις εν λόγω δράσεις θα δρομολογηθούν το 2007 και στόχος είναι η πλήρης εφαρμογή τους έως το 2010. Θα υλοποιηθούν με τη χρήση των εργαλείων της ΕΕ, όπως είναι το πρόγραμμα διά βίου μάθησης, το πρόγραμμα-πλαίσιο για την ανταγωνιστικότητα και την καινοτομία και το έβδομο πρόγραμμα-πλαίσιο για την τεχνολογική έρευνα και ανάπτυξη, καθώς και τα διαθέσιμα διαρθρωτικά ταμεία για την προαγωγή της απασχόλησης και της περιφερειακής συνοχής και το ευρωπαϊκό γεωργικό ταμείο για την περιφερειακή ανάπτυξη στο πλαίσιο των εγκεκριμένων προγραμμάτων περιφερειακής ανάπτυξης των κρατών μελών/περιφερειών για την προώθηση των ΤΠΕ, της απασχόλησης και της ανάπτυξης των αγροτικών περιοχών. Θα ενισχυθεί η συνεργασία με το Ευρωπαϊκό Κέντρο Ανάπτυξης της Επαγγελματικής Κατάρτισης (Cedefop) ώστε να συνδεθούν ενεργά οι δραστηριότητες στον τομέα των ηλεκτρονικών δεξιοτήτων με την επαγγελματική εκπαίδευση και κατάρτιση και τη διά βίου μάθηση. Θα παρακολουθούνται δε τακτικά ώστε να διασφαλίζεται η αποτελεσματικότητά τους.

Προώθηση της μακρόπνοης συνεργασίας και παρακολούθηση της προόδου

Η Επιτροπή θα προωθήσει το διάλογο και τη συνεργασία στον τομέα των ηλεκτρονικών δεξιοτήτων μεταξύ κρατών μελών και ενδιαφερομένων μερών διασφαλίζοντας τη συστηματική παρακολούθηση της προόδου. Στο πλαίσιο αυτό, γίνεται ευνοϊκά δεκτή η σύσταση από τις πρωτοπόρες εταιρείες στον τομέα των ΤΠΕ του «e-Skills Industry Leadership Board», τον Ιούνιο του 2007. Η Επιτροπή θεωρεί επίσης ότι είναι αναγκαία η διεξαγωγή διαλόγου μεταξύ των κοινωνικών εταίρων και των δημοσίων αρχών προκειμένου να εξευρεθούν τρόποι για το συνδυασμό της ευελιξίας της απασχόλησης με την ασφάλεια των εργαζομένων στον τομέα των ΤΠΕ.

Το 2007 θα υλοποιηθούν οι ακόλουθες δραστηριότητες:

- Προαγωγή συστηματικού διαλόγου για τις ηλεκτρονικές δεξιότητες με τα κράτη μέλη και τα ενδιαφερόμενα μέρη (κλάδος, ενώσεις και συνδικαλιστικοί φορείς, κοινωνία των πολιτών, ακαδημαϊκή κοινότητα και ιδρύματα κατάρτισης) και διασφάλιση της ύπαρξης μιας επιγραμμικής εικονικής κοινότητας σε σύμπραξη με το Cedefop·

- Παρακολούθηση της προσφοράς και της ζήτησης ηλεκτρονικών δεξιοτήτων σε συνεργασία με την Eurostat και τα ενδιαφερόμενα μέρη και εκτίμηση του αντικτύπου από την παγκόσμια άντληση πόρων. Έκδοση ετήσιας έκθεσης στην οποία θα παρουσιάζεται συνοπτικά η κατάσταση με βάση τους υπάρχοντες δείκτες, όσον αφορά κυρίως τις δεξιότητες των ειδικών σε ΤΠΕ και τις δεξιότητες σε θέματα ηλεκτρονικού εμπορίου.

Ανάπτυξη δράσεων και εργαλείων στήριξης

Σύμφωνα με τις συστάσεις των ενδιαφερομένων μερών, μπορούν να αναληφθούν σε επίπεδο ΕΕ ειδικές δράσεις για τη βελτίωση της διαθεσιμότητας ηλεκτρονικών δεξιοτήτων. Η Επιτροπή θα ξεκινήσει αυτές τις δράσεις από το 2007 και εξής:

- Στήριξη της ανάπτυξης ενός ευρωπαϊκού πλαισίου ηλεκτρονικών ικανοτήτων που βασίζεται στις απαιτήσεις των ενδιαφερόμενων μερών και στα αποτελέσματα της προπαρασκευαστικής εργασίας που έχει διεξαχθεί στους κόλπους της ευρωπαϊκής επιτροπής τυποποίησης[15], σύμφωνα με την πρόταση για τη θέσπιση ευρωπαϊκού πλαισίου επαγγελματικών προσόντων. Τα αποτελέσματα αναμένονται πριν από τα τέλη του 2008.

- Περαιτέρω προώθηση της πρωτοβουλίας Europass[16] σε συνεργασία με το Cedefop, συμπεριλαμβανομένων της ανάπτυξης ενός επιγραμμικού εργαλείου αυτοαξιολόγησης των ηλεκτρονικών δεξιοτήτων και της διεξαγωγής μελέτης σκοπιμότητας για τη δημιουργία ευρωπαϊκής ηλεκτρονικής πύλης για τις ηλεκτρονικές δεξιότητες και την επαγγελματική σταδιοδρομία. Η πύλη αυτή, την οποία θα δημιουργήσουν και θα διατηρήσουν τα ενδιαφερόμενα μέρη, αναμένεται να είναι έτοιμη στα τέλη του 2008.

- Έκδοση ευρωπαϊκού οδηγού για τις πολυμερείς συμπράξεις ηλεκτρονικών δεξιοτήτων, συμπεριλαμβανομένων βέλτιστων πρακτικών και συστάσεων για τα κατάλληλα νομοθετικά και χρηματοδοτικά πλαίσια. Ο οδηγός αυτός αναμένεται να διανεμηθεί το 2008 και θα προβληθεί σε επιστημονικές συναντήσεις των κρατών μελών.

- Δημιουργία ελκυστικών και ταχύρρυθμων προγραμμάτων για την είσοδο στην ΕΕ ειδικών στις ΤΠΕ από τρίτες χώρες. Η Επιτροπή θα εκπονήσει το Σεπτέμβριο του 2007 πρόταση οδηγίας για την είσοδο στην ΕΕ εργαζομένων υψηλής ειδίκευσης από τρίτες χώρες, ώστε να διευκολυνθεί η κάλυψη των αναγκών σε ηλεκτρονικές δεξιότητες.

- Ενθάρρυνση των γυναικών να επιλέγουν να σταδιοδρομήσουν στον τομέα των ΤΠΕ μέσω της διαδικασίας πρακτικής εξάσκησης «IT girls»[17] σε συνεργασία με εταιρείες του κλάδου των ΤΠΕ και εκπόνηση μελέτης βέλτιστων πρακτικών με γνώμονα τον εντοπισμό των παραγόντων που ενθαρρύνουν τις γυναίκες να απασχολούνται στις ΤΠΕ.

- Προώθηση της ηλεκτρονικής κατάρτισης στον τομέα της γεωργίας και στις αγροτικές περιοχές[18] στο πλαίσιο των εγκεκριμένων προγραμμάτων αγροτικής ανάπτυξης κατά την περίοδο 2007-2013.

Επιπλέον, το 2008 θα αναληφθούν οι ακόλουθες δράσεις:

- Στήριξη της ανάπτυξης κατευθυντήριων γραμμών για τη συμπερίληψη των ηλεκτρονικών ικανοτήτων στο διδακτικό πρόγραμμα ώστε να ενισχυθεί η ποιότητα και η συνάφεια της εκπαίδευσης για τις ΤΠΕ και να προαχθεί η αποτελεσματική συνεργασία μεταξύ των επιχειρήσεων και της ακαδημαϊκής κοινότητας. Θα εξεταστεί η πρόταση της επιχειρησιακής ομάδας ΤΠΕ για την εισαγωγή ενός νέου μαθήματος που θα καλύπτει τις επιστήμες, τη διαχείριση και την τεχνολογία των υπηρεσιών. Οι κατευθυντήριες γραμμές αναμένεται να είναι διαθέσιμες το 2009.

- Ενθάρρυνση της ανάπτυξης ευρωπαϊκών κριτηρίων ποιότητας για τα ισχύοντα πιστοποιητικά ηλεκτρονικών δεξιοτήτων που χορηγεί ο κλάδος, λαμβανομένου υπόψη του επικείμενου ευρωπαϊκού πλαισίου επαγγελματικών προσόντων και των πρωτοβουλιών του κλάδου σε θέματα αυτορρύθμισης. Τα κριτήρια αυτά αναμένεται να είναι διαθέσιμα το 2009.

- Διερεύνηση των κατάλληλων χρηματοδοτικών και φορολογικών κινήτρων, με βάση τους κανόνες που διέπουν τις κρατικές ενισχύσεις, όσον αφορά την κατάρτιση στον τομέα των ηλεκτρονικών δεξιοτήτων, ειδικά για τις ΜΜΕ, και εξέταση της δυνατότητας φορολογικής ελάφρυνσης των φυσικών προσώπων με σκοπό τη διευκόλυνση των επενδύσεων σε ανθρώπινο δυναμικό. Το 2009 θα εκδοθεί έκθεση.

Ευαισθητοποίηση

Υπάρχουν δύο τρόποι για να διευκολυνθεί η ευαισθητοποίηση σε επίπεδο ΕΕ από το 2007 ιδίως μέσω του έβδομου προγράμματος-πλαισίου για την τεχνολογική έρευνα και ανάπτυξη και του προγράμματος διά βίου μάθησης σύμφωνα με την ανοικτή μέθοδο συντονισμού 2010 για την εκπαίδευση και την κατάρτιση:

- Ανταλλαγή πληροφοριών και ορθών πρακτικών για τις πρωτοβουλίες των κρατών μελών με σκοπό την προβολή των επιστημών, των μαθηματικών και των ΤΠΕ, των προτύπων προς μίμηση, των τύπων θέσεων εργασίας και σταδιοδρομίας και των σχετικών προοπτικών τους καθώς και κατάρτιση των διδασκόντων στον τομέα των δεξιοτήτων στις ΤΠΕ και συνεκτίμηση θεμάτων που συνδέονται με το φύλο στους τεχνολογικούς και επιστημονικούς τομείς·

- Προώθηση της ευαισθητοποίησης και ενημερωτικές εκστρατείες σε επίπεδο ΕΕ και σε εθνικό επίπεδο ώστε οι γονείς, οι διδάσκοντες και οι διδασκόμενοι να έχουν απόλυτη επίγνωση των δυνατοτήτων που προσφέρει η εκπαίδευση στον τομέα των ΤΠΕ και η επιλογή της σταδιοδρομίας του ειδικού στις ΤΠΕ στην ΕΕ.

Ενίσχυση της απασχολησιμότητας και κοινωνική ένταξη

Η Επιτροπή θα αναλάβει πρωτοβουλία για την ηλεκτρονική ένταξη το 2008. Οι λεπτομέρειες της πρωτοβουλίας αυτής θα καθοριστούν σε επικείμενη ανακοίνωση. Η Επιτροπή, στο πλαίσιο των δεσμεύσεων της δήλωσης της Ρίγας κατά το 2007-2008, θα εξετάσει τις πολιτικές των κρατών μελών με βάση την διεξοδική μέτρηση της ψηφιακής εγγραμματοσύνης με σκοπό τον εντοπισμό των πιο επιτυχημένων πολιτικών, και εάν το κρίνει σκόπιμο, την πρόταση νέων πρωτοβουλιών. Στόχος είναι να μειωθεί κατά το ήμισυ το ψηφιακό χάσμα μεταξύ των ομάδων που απειλούνται με αποκλεισμό και του μέσου πληθυσμού έως το 2010. Στο πλαίσιο της πρωτοβουλίας i2010 θα καταγραφεί η συντελεσθείσα πρόοδος. Η έρευνα της Eurostat για τις ΤΠΕ στα νοικοκυριά το 2007 θα προσφέρει νέα στοιχεία για την ψηφιακή εγγραμματοσύνη.

Το 2006 σημαντικοί εταίροι από τον κλάδο των ΤΠΕ δρομολόγησαν την πρωτοβουλία «European Alliance on Skills for Employability» (ευρωπαϊκή συνεργασία όσον αφορά τις δεξιότητες για την απασχολησιμότητα) με σκοπό να δοθεί η δυνατότητα σε 20 εκατομμύρια άτομα από μειονεκτικές ομάδες να συμμετάσχουν σε δράσεις κατάρτισης έως το 2010. Οι επαγγελματικές οργανώσεις των ΜΜΕ επιθυμούν να αναπτύξουν ανάλογα εκπαιδευτικά προγράμματα για τις δεξιότητες των χρηστών με έμφαση στις ανάγκες των ΜΜΕ. Η Επιτροπή προτίθεται να στηρίξει περαιτέρω επωφελείς δραστηριότητες και πρωτοβουλίες, στις οποίες συγκαταλέγονται και οι εξής:

- Προαγωγή πρωτοβουλιών και συμπράξεων εταιρικής κοινωνικής ευθύνης μεταξύ υπευθύνων κατάρτισης σε θέματα ηλεκτρονικών δεξιοτήτων, της κοινωνίας των πολιτών, υπευθύνων κατάρτισης σε θέματα εμπορικών δεξιοτήτων και των υπηρεσιών στήριξης για την επιστροφή στην απασχόληση, ώστε οι υπεύθυνοι κατάρτισης να ενημερώνονται για τις νέες θέσεις εργασίας και να προωθείται η ψηφιακή εγγραμματοσύνη·

- Διερεύνηση, σε συνδυασμό με τις συνεχιζόμενες πρωτοβουλίες του κλάδου, των τρόπων με τους οποίους τα μέσα κρατικής και ιδιωτικής χρηματοδότησης μπορούν να στηρίξουν αποτελεσματικά επιτυχείς πολυμερείς πρωτοβουλίες[19] για τη βελτίωση της απασχολησιμότητας όσων αναζητούν εργασία και των εργαζομένων με χαμηλό επίπεδο ειδίκευσης.

Προώθηση της καλύτερης και ευρύτερης χρήσης της ηλεκτρονικής μάθησης

Η Επιτροπή, με βάση τα αποτελέσματα του προγράμματος για την ηλεκτρονική μάθηση (2004-2006) και τα πορίσματα μιας πρωτοβουλίας για τη συγκριτική αξιολόγηση των πολιτικών στήριξης της ηλεκτρονικής μάθησης στις επιχειρήσεις και το συνέδριο για την ηλεκτρονική μάθηση[20] που θα διοργανωθεί τον Οκτώβριο του 2007 στη Λισαβόνα, θα εκδώσει το 2008 έκθεση με συστάσεις για συγκεκριμένες πρωτοβουλίες ηλεκτρονικής μάθησης και την προβολή των επιτυχών στρατηγικών. Επιπλέον, η Επιτροπή θα στηρίξει δύο πρωτοβουλίες:

- Προώθηση της ανάπτυξης κύκλων ηλεκτρονικής μάθησης και μηχανισμών ανταλλαγής πόρων κατάρτισης για τις ηλεκτρονικές δεξιότητες για το εργατικό δυναμικό. Οι μηχανισμοί αυτοί αναμένεται να είναι διαθέσιμοι το 2009.

- Στήριξη της δικτύωσης κέντρων κατάρτισης και έρευνας[21] που συμβάλλουν στην καλύτερη κατανόηση των μελλοντικών αναγκών σε ηλεκτρονικές δεξιότητες. Το δίκτυο αναμένεται να λειτουργήσει το 2009.

Συμπέρασμα

Σε μια παγκοσμιοποιημένη οικονομία που χαρακτηρίζεται από γοργές τεχνολογικές μεταβολές, η διατήρηση της πρωτοπόρας θέσης της Ευρωπαϊκής Ένωσης και των κρατών μελών εξαρτάται από τις προσπάθειες που θα καταβληθούν για τη βελτίωση και τη διεύρυνση του επιπέδου των ηλεκτρονικών δεξιοτήτων του εργατικού δυναμικού μας και των πολιτών μας, οι οποίες αποτελούν έναν από τους πυλώνες της κοινωνίας της γνώσης. Τόσο τα κράτη μέλη όσο και τα ενδιαφερόμενα μέρη θα πρέπει να καταβάλουν σοβαρές και επίμονες προσπάθειες σε μια σειρά ζητήματα πολιτικής.

Η μακρόπνοη ατζέντα ηλεκτρονικών δεξιοτήτων που προτείνεται στην παρούσα ανακοίνωση περιλαμβάνει τις βασικές παραμέτρους που μπορούν να χρησιμεύσουν ως πηγή έμπνευσης για την ανάπτυξη και την εφαρμογή από τα κράτη μέλη και τα ενδιαφερόμενα μέρη συνεκτικών και μακρόπνοων πολιτικών και μέτρων για τις ηλεκτρονικές δεξιότητες. Η Επιτροπή θα στηρίξει την εφαρμογή πέντε γραμμών δράσης επικεντρώνοντας τις προσπάθειές της σε δραστηριότητες που προσφέρουν προστιθέμενη αξία σε επίπεδο ΕΕ.

Το 2008 η Επιτροπή θα διοργανώσει διάσκεψη προκειμένου να εκθέσει τη συντελεσθείσα πρόοδο, τα αποτελέσματα των ενεργειών και να συζητήσει τις μελλοντικές προοπτικές. Το 2010 θα εκδώσει, επίσης, έκθεση με βάση τα αποτελέσματα μιας ανεξάρτητης αξιολόγησης και της αξιολόγησης των ενδιαφερομένων μερών.

[1] Θεσσαλονίκη, Cedefop, 5-6 Οκτωβρίου 2006, βλέπε: www.e-skills-conference.org

[2] CEPIS, “Thinking Ahead on e-Skills for the ICT Industry in Europe”, Φεβρουάριος 2007

[3] Rand Europe, “The Supply and Demand of e-Skills in Europe”, Σεπτέμβριος 2005

[4] Λευκή Βίβλος IDC, "Networking Skills in Europe" Σεπτέμβριος 2005

[5] Έρευνα «E-Business Watch Survey 2006»

[6] π.χ. CIGREF (Club Informatique des Grandes Entreprises Françaises) στη Γαλλία, SFIA (Skills Framework for the Information Age) στο Η.Β και AITTS (Advanced IT Training System) στη Γερμανία

[7] Η εξωχώρια ανάθεση δραστηριοτήτων περιλαμβάνει επίσης τη διεθνή εξωτερική ανάθεση υπηρεσιών (international outsourcing) στο πλαίσιο της οποίας οι δραστηριότητες εκχωρούνται σε ανεξάρτητα τρίτα μέρη που εδρεύουν στο εξωτερικό και τη διεθνή εσωτερική ανάθεση υπηρεσιών (international in sourcing) στο πλαίσιο της οποίας οι δραστηριότητες εκχωρούνται σε θυγατρικές που εδρεύουν στο εξωτερικό.

[8] COM(2005) 669 της 21.12.2005.

[9] COM(2006) 479 της 5.9.2006.

[10] Eurostat- Statistics in focus 17/2006

[11] 2006/962/EC της 18.12.2006.

[12] Βλέπε: http://europa.eu.int/information_society/events/ict_riga_2006/doc/declaration_riga.pdf

[13] Οι προοπτικές αυτές δεν καλύπτουν μόνο την κάθετη κινητικότητα αλλά και τις οριζόντιες διαδρομές επαγγελματικής σταδιοδρομίας καθώς και προτάσεις για τον καλύτερο συνδυασμό επαγγελματικής και προσωπικής ζωής.

[14] «Science Education Now: A Renewed Pedagogy for the Future of Europe». Έκθεση Rocard 12.06.2007

[15] Βλέπε: http://www.cenorm.be/cenorm/businessdomains/businessdomains/isss/activity/wsict-skills.asp

[16] Βλέπε: http://europass.cedefop.europa.eu/

[17] Βλέπε: http://ec.europa.eu/itgirls

[18] Τα αποτελέσματα της μελέτης για τις βέλτιστες πρακτικές με σκοπό την εξάπλωση των ΤΠΕ και τη μεγιστοποίηση της ωφέλειας που προσφέρουν στις αγροτικές περιοχές θα είναι διαθέσιμα πριν από τα τέλη του 2007.

[19] Σύμφωνα με τις κατευθυντήριες γραμμές για τις πολιτικές απασχόλησης των κρατών μελών (2005/600/EK, 12 Ιουλίου 2005)

[20] Βλέπε: http://www.elearninglisboa.com

[21] π.χ. the “Network of Living Labs”, βλέπε: http://www.ami-communities.eu/wiki/CORELABS